ƔILIZAN – 10.000 n yemseddayen n Volkswagen ay d-yeffɣen seg tneɣraft n Sidi Xeṭṭab seg wasmi ay terẓem deg 27 Yulyu 2017 deg twilayt n Ɣilizan, ɣef wakken ay as-d-nnan, ass n lexmis, i twalit n Ɣilizan, Massa Nacera Brahimi, mi terza ɣef tneɣraft-a ay d-yusan 20 n yikilumitren deg ugafa n Ɣilizan.
Anemhal ay yessefraken taneɣraft-a, Mokhtar Naili, yenna-d dakken 4 n tmeṛkiwin n tkeṛṛusin ay meddyen deg tneɣraft-a, gar-asent Volkswagen, Skoda d Seat.
Ixeddamen itwilanen n tneɣraft-a uwḍen ɣer 556 yernu d ilemẓiyen, mmuzzgen deg wemday, tatrist n tkeṛṛusin d weklay, yernu tettwarẓem tneɣraft-a ddaw wemtawa gar tegrawt n « Sovac » d teṛmist talmanit n Volkswagen deg tgara n Wamber n 2016.
Bnan taneɣraft-a deg wasun amguran n Sidi Xeṭṭab deg tjumma n 150 n yiqeṭṭaren s ussefti n 20 n yimelyaṛen n yidinaṛen (170 n yimelyunen n wuṛuten) ɣef leḥsab n tmehla n temguri n twilayt-a.
Akettur n ufares n tneɣraft-a yezmer ad yaweḍ qêr 12.000 n yemseddayen deg useggas-nnes amezwaru (2017), sakkin ad yaweḍ ukettur-a ɣer 100.000 n yemseddayen seg-a ɣef 5 n yiseggasen.
Aktamur n unnummed n tneɣraft-a atan deg 15%, maca ad yaweḍ ɣer 40% seg-a ɣef 5 n yiseggasen, yernu nnan-d dakken taneɣraft-a ad tessiweḍ ad d-tesseɣnew 1.400 n yimukan usriden d yirusriden n umahil i yimezdaɣen n twilayt-a d twilayin ay d-yezzin fell-as.
kab_Latn kab_Latn kab_Latn kab_Latn kab_Latn kab_Latn